***5. Napirendi pont***

***ELŐTERJESZTÉS***

***Csabdi Község Önkormányzat Képviselő-testületének***

***2022. május 25. napjára összehívott***

***soros, nyílt ülésére***

***Előterjesztés címe és tárgya: Felcsúti Közös Önkormányzati Hivatal 2021. évi beszámolója***

***Tárgykört rendező jogszabály:***

*- az államháztartásról szóló 2011. évi CXCV törvény*

*- Magyarország helyi önkormányzatairól szóló 2011. évi CLXXXIX. törvény*

*- az államháztartásról szóló törvény végrehajtásáról szóló 368/2011.*

*(XII.31.) Kormányrendelet*

***Előterjesztő: Huszárovics Antal polgármester***

***Az előterjesztést készítette: Dr. Sisa András jegyző***

***Kochné Köntös Etelka pénzügyi ügyintéző***

*Tisztelt Képviselő-testület!*

*A Felcsúti Közös Önkormányzati Hivatal (továbbiakban: Hivatal) 2021. évi költségvetési beszámolója a Magyar Államkincstárhoz benyújtásra került.*

*Az államháztartásról szóló 2011. évi CXCV. törvény 87 §-a alapján az éves költségvetési beszámoló alapján* *az elfogadott költségvetéssel összehasonlítható módon zárszámadást* *kell készíteni. A Közös Hivatal beszámolóját a gesztor önkormányzat –Felcsút Községi Önkormányzat- zárszámadási rendelete kell, hogy tartalmazza. A Közös Hivatal fenntartásában érintett tagönkormányzatokat azonban egyetértési jog illeti meg a Közös Hivatal zárszámadásának elfogadása kapcsán.*

*Fentiekre tekintettel elkészült a Hivatal 2021. évi gazdálkodásának szöveges, illetve számszaki beszámolója. A számszaki adatokat a csatolt 1-11. mellékletek tartalmazzák.*

*A Felcsúti Közös Önkormányzati Hivatal 2021. évben:*

*193.020.263 Ft bevételből gazdálkodhatott,*

*183.519.696 Ft költségvetési kiadást teljesített*

*2.071.462 Ft pénzkészlettel rendelkezett, 2021. december 31-én*

***A bevételek alakulása***

*A legfőbb bevételi forrás az* ***irányító szervi támogatás****. E soron jelenik meg az állami támogatás miatti finanszírozás, a minimálbér illetve a garantált bérminimum emelés miatti támogatás, valamint az önkormányzatok által nyújtott támogatás. Ezen összegek az összes bevétel 97,78 %-át teszik ki.*

*Előző évi költségvetési maradvány igénybevétel 9.446.939 Ft volt.*

***Működési bevételek*** *az alábbiak voltak:*

*- az önkormányzatok felé továbbszámlázott szolgáltatások (tulajdoni lap másolat díja,*

*térképmásolat) díjából származó bevétel 161.200 Ft*

*- kamatbevétel 8 Ft*

*- egyéb működési bevétel (cafetéria visszatérítés) 125.000 Ft.*

*Felhalmozási bevétel nem volt.*

***A kiadások alakulása***

*A kiadások részletezését a csatolt 1. táblázat tartalmazza.*

*A Hivatal összes kiadása, főbb rovatonként az alábbi:*

|  |  |  |
| --- | --- | --- |
| **Kiadás** | **Teljesítés (Ft-ban)** | **Megoszlás %-a** |
| Személyi juttatások | 142 666 819 Ft | 77,74% |
| Munkaadót terhelő járulékok, szoc.hó | 23 727 791 Ft | 12,93% |
| Dologi kiadások | 16 003 496 Ft | 8,72% |
| Beruházások | 1 121 590 Ft | 0,61% |
| ÖSSZESEN | 183 519 696 Ft | 100,00% |

*A kiadások legnagyobb részét 77,74 %-át a* ***személyi juttatások*** *teszik ki. Itt jelenik meg a munkavállalók törvény szerinti illetménye, normatív jutalma, cafetéria juttatása, költségtérítése, valamint a helyettesítési és megbízási díjak, betegszabadság és a szabadság megváltás összegei.*

*A* ***dologi kiadások*** *esetében –az előző évekhez hasonlóan- olyan jellegű kiadások jelennek meg (pl. Telefon- és internetdíj, VisualRegister, TeamViewer előfizetés, tárgyi eszköz-és kataszter nyilvántartás díja, adatvédelmi tisztviselő díjazása, kockázatkezelési rendszer feladatainak ellátási díja, Polisz program bérleti díja, belföldi kiküldetés, belső ellenőrzés, informatikabiztonsági rendszerkövetés, eseti továbbképzések) melyek szükségesek a feladatellátáshoz.*

*Szintén itt jelenik meg a közszolgálati tisztviselők továbbképzéséről szóló 273/2012. (IX.28.) Kormányrendelet alapján fizetendő képzési díj, melynek éves összege 663 029 Ft.*

*Ide tartoznak a továbbszámlázott szolgáltatások is, azonban ezek az összegek bevételként is megjelennek.*

*A Közös Hivatal költségvetéséből 2021. évben az alábbi* ***beruházások*** *valósultak meg:*

* *3 db külső merevlemez 63.819 Ft+Áfa*
* *3 db Monitor 93.669 Ft+Áfa*
* *2 db Lenovo IdeaPad 377.795+Áfa*
* *2 db ASUS számítógép 347.858 Ft+Áfa*

*Felcsút Községi Önkormányzattól* ***céljelleggel kapott többlettámogatás*** *felhasználása az alábbiak szerint valósult meg:*

|  |  |
| --- | --- |
| **Felcsút által finanszírozott tételek** |  |
| **Jogcím** | **Összeg** |
| Hajtó- és kenőanyag-beszerzés kiadásai | 699 604 Ft |
| Személygépkocsi bérleti díja | 2 819 292 Ft |
| Egyéb üzemeltetési anyag (58134) | 63 970 Ft |
| 2 db ASUS számítógép beszerzése | 347 858 Ft |
| Fenti tételek utáni ÁFA kiadás | 1 061 295 Ft |
| **Összesen** | **4 992 019 Ft** |

*A Közös Hivatal létrehozásáról szóló Megállapodás 8.3.4 pontja értelmében a zárszámadás elfogadását követően a Közös Hivatal átutalja az önkormányzatok számlájára a maradvány összegét, illetve az érintett önkormányzat a hivatal számlájára utalja a még járó támogatást. Az elszámolás részletezését a 2. táblázat tartalmazza.*

*Az elszámolás alapján a hozzájárulások alakulása az alábbi:*

|  |  |  |
| --- | --- | --- |
| **Települések** | **Éves elszámolás, önkormányzatokat terhelő összeg** | **Éves elszámolás, önkormányzatokat megillető összeg** |
| Felcsút: állami támogatások (általános működés, garantált bérminium emelése miatti támogatás) |  | 8 465 040 Ft |
| Felcsút |  | 180 870 Ft |
| Alcsútdoboz | 179 088 Ft |  |
| Csabdi |  | 228 428 Ft |
| Tabajd | 53 930 Ft |  |
| Vértesacsa | 393 211 Ft |  |
| Összesen | 626 229 Ft | 8 874 338 Ft |
|  | 9 500 567 Ft | |

*A költségvetési szervek* ***belső kontrollrendszeréről és belső ellenőrzéséről*** *szóló 370/2011. (XII. 31.) Korm. rendelet (továbbiakban: Kormányrendelet) 11.§ rendelkezései alapján a költségvetési szerv vezetőjének értékelni kell a költségvetési szerv belső kontrollrendszerének minőségét.*

*Az államháztartásról szóló 2011. évi CXCV. törvény 69. § (1) bekezdés alapján a belső kontrollrendszer a kockázatok kezelése és tárgyilagos bizonyosság megszerzése érdekében kialakított folyamatrendszer, amely azt a célt szolgálja, hogy megvalósuljanak a következő célok:*

*a) a működés és gazdálkodás során a tevékenységeket szabályszerűen, gazdaságosan, hatékonyan, eredményesen hajtsák végre,*

*b) az elszámolási kötelezettségeket teljesítsék, és*

*c) megvédjék az erőforrásokat a veszteségektől, károktól és nem rendeltetésszerű használattól.*

*A belső kontrollrendszer létrehozásáért, működtetéséért és fejlesztéséért a költségvetési szerv vezetője felelős az államháztartásért felelős miniszter által közzétett módszertani útmutatók figyelembevételével.*

*A Kormányrendelet 11.§ (2a) bekezdése alapján a helyi önkormányzati költségvetési szerv vezetője a nyilatkozatot az éves költségvetési beszámolóval együtt küldi meg az irányító szerv vezetőjének. A vezetői nyilatkozatot a polgármester zárszámadási rendelet tervezetével együtt terjeszti a képviselő-testület elé.*

*Fentiekre tekintettel a belső kontrollrendszer működésével kapcsolatos nyilatkozat csatolva.*

*Kérem a Közös Hivatal 2021. éves beszámolójának, valamint a belső kontrollrendszerre vonatkozó nyilatkozatának megtárgyalását és elfogadását.*

*Felcsút, 2022. május 13.*

***Dr. Sisa András jegyző***

***HATÁROZATI JAVASLAT***

***Csabdi Község Önkormányzat Képviselő-testületének***

***/2022. (V. 25.) határozata***

***a Felcsúti Közös Önkormányzati Hivatal 2021. évi zárszámadás elfogadásáról***

***1.)*** *Csabdi Község Önkormányzat Képviselő-testülete a Felcsúti Közös Önkormányzati Hivatal 2021. évi*

*bevételi főösszegét* ***193.020.263******Ft-ban*** *(melyből intézményfinanszírozás 183.148.670 Ft )*

*kiadási főösszegét* ***183.519.696******Ft-ban***

*maradványát* ***9.500.567******Ft-ban***

*jóváhagyja.*

*A Képviselő-testület úgy dönt, hogy az önkormányzatot megillető 2021. évi maradvány összegét*

*a) változat: kéri a 2022. évi hozzájárulás összegébe beszámítani*

*b) változat: kéri a visszautalását az önkormányzat számlájára.*

***2.)*** *Csabdi Község Önkormányzat Képviselő-testülete megtárgyalta a Felcsúti Közös Önkormányzati Hivatal vezetője által a belső kontrollrendszer működéséről szóló nyilatkozatot, melynek tartalmát az abban foglaltak alapján elfogadja.*

*Határidő: azonnal*

*Felelős: polgármester*